|  |  |
| --- | --- |
|  | **ОБЯВА**  **за приемане на проектни предложения за предоставяне на**  **безвъзмездна финансова помощ от страна на Република България** |

Министерство на външните работи на Република България чрез Посолството на Република България в Багдад, Република Ирак обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2022 година.

**Приоритетните области и направления за изпълнение на проекти на територията на Република Ирак са:**

*- Адресиране на коренните причини за незаконна миграция и бежански вълни чрез насърчаване на устойчивото развитие, създаване на заетост на място и укрепване на стабилността и мира;*

*- Изграждане на капацитет в подкрепа на сигурността и развитието;*

*- Устойчиво икономическо развитие и подкрепа за устойчива заетост, преодоляване на негативните социално-икономически последици от COVID-19 ( вкл. по линия на "Екип Европа" (Team Europe).*

**1. Цели и обхват на проектите:**

*- Ремонт, реконструкция или оборудване на държавна или общинска образователна или здравна инфраструктура;*

*- Организация на семинари, форуми и други мероприятия за обмен на опит в изграждането на демократични институции и развитието на неправителствения сектор;*

*- Проекти за опазване на околната среда и достъп до качествено здравеопазване;*

*- Организиране на курсове за повишаване квалификацията на служителите на държавната и местна администрация.*

**2.   Целеви групи:**

*- централна и общинска администрация, представители на иракските институции;*

*- представители на различни социални и малцинствени групи, уязвими категории лица (деца с увреждания, мигранти, възрастни хора);*

*- млади хора, момичета и млади жени; ученици и студенти, които получават образование в различни образователни институции;*

*- представители на гражданския сектор и неправителствените организации;*

*- лекари и служители в лечебни заведения;*

*- журналисти, анализатори и политически експерти на свободна практика;*

*- активисти в областта на опазването на околната среда.*

**3.  Очаквани резултати:**

*- по-добро управление, водещо до устойчиво и приобщаващо социално и икономическо развитие;*

*- повишена информираност на иракските граждани за техните права и предвидените възможности в законодателството на Ирак за тяхната защита;*

*- обогатен положителен образ и видимост на България в Ирак;*

*- укрепен административен и експертен капацитет на иракските институции и организации, ангажирани със защитата на правата на човека, върховенството на правото и доброто управление;*

*- реализиран достъп до модерно, качествено и приобщаващо образование;*

*- повишаване качеството на здравеопазването;*

*- опазване на околната среда и природните ресурси;*

*- повишаване качеството на живот.*

**4. Допустими стойности на проектите:**

4.1. Минималната допустима стойност на проект е 5 000 лв.

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 33 000 лв.;
* за проекти, чиято основна цел е извършване на ремонтни и/или строителни дейности - до 33 000 лв.

4.3. Осигурено от кандидата съ-финансиране на дейности по проекта ще се разглежда като предимство при оценяването, подбора и одобряването на проектите.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2022 г. и не по-късен от 30 ноември 2022 г.

5.2. Изпълнението на проекта трябва да приключи не по-късно от 31 декември 2024 г.

**6. Допустими кандидати:**

* *Първостепенни и второстепенни разпоредители с бюджет – юридически лица на Република Ирак;*
* *Международни и местни неправителствени организации;*
* *Общини и техни обединения;*
* *Образователни, здравни и социални институции;*
* *Международни хуманитарни организации;*
* *Други (в зависимост от спецификата на страната).*

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни и да отговарят на принципите на отговорност, икономичност, ефикасност, ефективност и прозрачност;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- дейности за осигуряване на публичност и видимост на предоставената финансова помощ, съгласно Насоките за публичност и видимост на българската помощ за развитие, на стойност от 3 до 5 % от общата стойност на проекта, но не повече от 5 хиляди лева.

**7.3.** **Примерни дейности, които могат да бъдат финансирани:**

*- Разработване на нови/осъвременяване на съществуващи обучителни модули;*

*- Организиране и провеждане на обучения за служителите от администрацията на страната-партньор;*

*- Провеждане на обучения по конкретни теми в български институции за обмен на добри практики и повишаване на квалификацията на служителите от администрацията на страната-партньор;*

*- Организиране и провеждане на семинари, форуми, конференции (при спазване на мерките свързани с пандемията от COVID -19);*

*- Разработване на изследвания и стратегии;*

*- Дейности за повишаване на информираността за правата на гражданите;*

*- Дейности за насърчаване на мултикултурния диалог и за ограничаване на расизма, ксенофобията, словото на омраза, дискриминацията и нетърпимостта в обществото;*

*- Дейности за подобряване на диалога между неправителствените организации и местните, регионалните и националните власти.*

*- Дейности, свързани с подобряване качеството на инфраструктурата в съответната област и повишаване потенциала на обектите чрез доставка на оборудване и материали, предназначени за обекти държавна или общинска собственост – училища, болници, детски градини, домове за стари хора и т.н.*

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език: <https://www.mfa.bg/bg/3865>

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството/Генералното консулство на Република България в ……………………………… може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

*Подаването на проектните предложения по процедурата се осъществява изцяло по електронен път, като кандидатите попълват и изпращат формуляра на български и/или английски език за кандидатстване, както в PDF, така и в word файл на следния имейл:* ***embassy.baghdad@mfa.bg***

*Крайният срок за подаване е:* ***30 юни 2021 г.***

*Моля, обърнете внимание, че проектните предложения, изпратени по пощата или по друг начин, освен посочените по-горе, няма да бъдат разглеждани.*

**10. Допълнителна информация:**

Кандидатите се уведомяват за резултатите от процедурата по оценяване, подбор и одобрение на проектните предложения в срок до 14 работни дни от приключване на отделните етапи на процедурата. Посолството на Република България в Багдад, Република Ирак няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.

1. Виж Приложение 1 към обявата [↑](#footnote-ref-1)